Eesti Vähihaigete Laste Vanemate Liit kuulutas välja Pardiralli reklaamplakati disainimise konkursi
Eesti Vähihaigete Laste Vanemate Liit ja heategevusfond Minu Unistuste Päev kuulutasid välja Pardiralli reklaamplakati disainimise konkursi.
Konkurss on mõeldud lasteaialastele ja kooliõpilastele ning arvestust peetakse viies kategoorias: lasteaed, kuni 3. klass, kuni 6. klass, kuni 9. klass ja kuni 12. klass.
Pardiralli plakat peab olema püstises A3 formaadis, kujundamisel tuleb silmas pidada, et Pardiralli meeskonnal oleks võimalik sinna lisada üritust puudutavat infot (kas siis plakatile jäetud vabale pinnale või mõne suurema elemendi sisse), plakat peab olema Pardiralli-teemaline ja haakuma antud üritusega.
Digitaalselt tehes peab plakat olema PDF, JPG või mõnes muus levinud raster- või vektorformaadis ning suurusega vähemalt 3510×4950 pikslit, et võimaldada hea prindikvaliteet.
Igast koolist või lasteaiast võib osa võtta nii palju rühmi või klasse kui soovi on ning igalt klassilt/rühmalt on võistusele oodatud üks töö. Viimane plakatite saatmise päev on 13. aprill.
Täpsema info plakatikonkursi kohta leiab aadressilt www.pardiralli.ee/loovkonkurss.
Allikas: Kesk-Eesti Tre Raadio